ไฟแนนซ์ทูเดย์
การทำงานเก็บภาษีของกรมสรรพากร หลายครั้งก็ทิ่มแทงหัวใจคนเสียภาษีที่หาเช้ากินค่ำ
22 มี.ค. 2555

การทำงานเก็บภาษีของกรมสรรพากร หลายครั้งก็ทิ่มแทงหัวใจคนเสียภาษีที่หาเช้ากินค่ำ 
เช่น เสียภาษีไม่เคยหนีให้ต้องไล่ตาม แต่พอขอคืนภาษีแค่เติมน้ำมันรถยังไม่ได้ถัง เจ้าหน้าที่ขอหลักฐานยาวเป็นหางว่าวยังกับขอคืนภาษีเป็นแสนเป็นล้านบาท




ขณะที่คนรวยมีอำนาจหนีภาษีเป็นหมื่นล้านบาท มีคนนับไม่ถ้วนไล่จี้กรมสรรพากรเช้าเย็นให้ไปไล่เก็บ ปรากฏว่าผู้บริหารสรรพากรทำเป็นทองไม่รู้ร้อน จะปล่อยให้หมดอายุเสียอย่างนั้น
เมื่อมาตรฐานการทำงานของกรมสรรพากรเป็นแบบนี้ จะไม่มีคนตราหน้าว่าเป็นกรมที่ดีแต่ไล่ถอนขนกับนกตัวเล็กๆ แต่ไม่ยอมรีดเงินกับญาติพี่น้องของปูได้อย่างไร 
เรื่องอย่างนี้ สาธิต รังคสิริ อธิบดีกรมสรรพากร รับทราบแล้วคงต้องปรับภาพลักษณ์กรมสรรพากรเป็นการด่วนแล้วละมั้ง
...ยังประลองกำลังไม่จบระหว่าง ทนุศักดิ์ เล็กอุทัย รมช.คลัง ที่ผลักดันนโยบายพักหนี้ดีลดดอกเบี้ย 2% ขณะที่ วิรุฬ เตชะไพบูลย์ รมช.คลัง ที่กำกับดูแลแบงก์รัฐ บอกว่า ลดมากไป ทำให้ กิตติรัตน์ ณ ระนอง รองนายกรัฐมนตรี และ รมว.คลัง ต้องชี้ขาดสร้างความสมดุลในนโยบายทางการเมือง กับการรักษาวินัยการเงินการคลัง ฐานะการดำเนินงานของแบงก์รัฐไม่ล้มจากนโยบายประชานิยม
...นโยบายด้านการคลังของเสี่ยกิตติรัตน์ ตั้งแต่มารับตำแหน่งค่อนข้างสวนทางกับฝ่ายข้าราชการ ไม่ว่ากฎหมายภาษีที่ดินและสิ่งปลูกสร้าง ที่ฝ่ายข้าราชการต้องการให้เดินหน้าต่อ แต่ รมว.คลัง กลับไม่เห็นด้วยให้ดองใส่ลิ้นชักไว้ก่อน
แต่พอนโยบายลดหย่อนภาษี LTF และ RMF ที่เปิดทางให้คนรวยหักลดหย่อนได้รวมกันเป็นล้านบาท ทางฝ่ายราชการต้องให้ลดหรือยกเลิกส่วนนี้ เพราะคนมีรายได้สูงได้ประโยชน์ คนจนรายได้น้อยไม่มีสิทธิอะไรเลย แต่ รมว.คลัง บอกให้เดินหน้าต่อไป เพราะเป็นการกระตุ้นการออม นโยบายแบบนี้ถือว่าช่วยเหลือคนรวยเมินแก้ปัญหาคนจนชัดๆ จริงมั้ยแดงแท้